Projektas

**ROKIŠKIO RAJONO SAVIVALDYBĖS TARYBA**

**S P R E N D I M A S**

**DĖL UŽDAROSIOS AKCINĖS BENDROVĖS „LITERMA“ CENTRALIZUOTAI TIEKIAMŲ SUSKYSTINTŲ NAFTOS DUJŲ KAINŲ PATVIRTINIMO**

2018 m. sausio 23 d. Nr. TS-

Rokiškis

Vadovaudamasi Lietuvos Respublikos vietos savivaldos įstatymo 16 straipsnio 2 dalies 37 punktu, Lietuvos Respublikos energetikos įstatymo 19¹ straipsniu, Centralizuotai tiekiamų suskystintų naftos dujų kainų nustatymo metodika, patvirtinta Valstybinės kainų ir energetikos kontrolės komisijos 2013 m. spalio 3 d. nutarimu Nr. 03-432 „Dėl Centralizuotai tiekiamų suskystintų naftos dujų kainų nustatymo metodikos patvirtinimo“, Valstybinės kainų ir energetikos kontrolės komisijos 2017 m. spalio 30 d. nutarimu Nr. O3E**-**466 „Dėl uždarosios akcinės bendrovės „Literma“ centralizuotai tiekiamų suskystintų naftos dujų kainų patvirtinimo“,atsižvelgdama į UAB „Literma“ 2017 m. gruodžio 7 d. prašymą, Rokiškio rajono savivaldybės taryba

n u s p r e n d ž i a:

1. Patvirtinti uždarosios akcinės bendrovės „Literma“ centralizuotai tiekiamų suskystintų naftos dujų kainas (be PVM) abonentams, gyvenantiems Rokiškio rajono Obelių mieste, Kavoliškio ir Konstantinavos kaimuose, nuo 2018 m. sausio 24 d. iki 2018 m. gruodžio 1 d.:

1.1. pastoviąją SND kainos dalį vartotojams – **7,10** Eur/mėn.;

1.2. kintamąją SND kainos dalį vartotojams – **1,14** Eur/mėn.

2. Skelbti šį sprendimą savivaldybės interneto svetainėje [www.rokiskis.lt](http://www.rokiskis.lt) .

Šis sprendimas gali būti skundžiamas Lietuvos Respublikos administracinių bylų teisenos įstatymo nustatyta tvarka.

Savivaldybės meras Antanas Vagonis

Dovilė Pučinskienė

**SPRENDIMO** **PROJEKTO**

**„DĖL UŽDAROSIOS AKCINĖS BENDROVĖS „LITERMA“ CENTRALIZUOTAI TIEKIAMŲ SUSKYSTINTŲ NAFTOS DUJŲ KAINŲ PATVIRTINIMO“**

**AIŠKINAMASIS RAŠTAS**

**Parengto sprendimo projekto tikslai ir uždaviniai.** Uždaroji akcinės bendrovė „Literma“ centralizuotai tiekia suskystintas naftos dujas abonentams (planuojama, kad 2018 m. bus 326 vnt.), gyvenantiems Rokiškio rajono Obelių mieste, Kavoliškio ir Konstantinavos kaimuose. Sprendimas, patvirtintas Valstybinėje kainų ir energetikos komisijoje, taryboje tvirtinamas dėl kompensacijų skyrimo gyventojams.

UAB „Literma“ centralizuotai tiekiamomis suskystintomis naftos dujomis aprūpinami Rokiškio rajono vartotojai nuo 2017 m. gruodžio 2 d. moka mažesnę pastoviąją kainos dalį, kuri nepriklauso nuo suvartojamo suskystintų naftos dujų kiekio, tačiau daugiau – už suvartojamus suskystintų dujų kub. metrus.

UAB „Literma“ centralizuotai tiekiamų suskystintų naftos dujų kainos be PVM

|  |  |  |  |
| --- | --- | --- | --- |
|  | Kaina 2016–2017 m. | Nustatyta kaina nuo 2017-12-01 | Pokytis, proc. |
| **UAB „Literma“** |  |  |  |
| Pastovioji dalis, Eur/mėn. | 7,77 | 7,10 | -8,62 |
| Kintamoji dalis, Eur/m3 | 0,60 | 1,14 | +90,00 |

Šiuo sprendimo projektu prašoma Rokiškio rajono savivaldybės tarybos 2018 m. sausio 23 d. posėdyje pritarti UAB „Literma“ pateiktai SND kainai, kuri patvirtinta Valstybinėje kainų ir energetikos komisijoje ir galioja nuo 2017 m. gruodžio 1 d. UAB „Literma“ Valstybinei kainų ir energetikos komisijai pateikė SND kainos projektą ir kainos pagrindimą vadovaudamasi kainų nustatymo metodika. Komisija, remdamasi būtinųjų sąnaudų principu, kainą įvertino ir patvirtino kainos galiojimą 12 mėnesių laikotarpiui. Metodika nenumato kainos perskaičiavimo iki laikotarpio pabaigos.

**Šiuo metu esantis teisinis reglamentavimas.** Lietuvos Respublikos energetikos įstatymo 19¹ straipsnis, Centralizuotai tiekiamų suskystintų naftos dujų kainų nustatymo metodika, patvirtinta Valstybinės kainų ir energetikos kontrolės komisijos 2013 m. spalio 3 d. nutarimu Nr. 03-432 „Dėl Centralizuotai tiekiamų suskystintų naftos dujų kainų nustatymo metodikos patvirtinimo“.

**Sprendimo projekto esmė.**

Centralizuotai tiekiamų suskystintų naftos dujų kainų nustatymo metodika reglamentuoja energetikos įmonių, turinčių leidimą verstis mažmenine prekyba suskystintomis naftos dujomis kainų nustatymą.

Valstybinei kainų ir energetikos kontrolės komisijos funkcija – tvirtinti centralizuotai tiekiamų suskystintųjų naftos dujų kainas. Komisijos patvirtintos centralizuotai tiekiamų suskystintų naftos dujų kainos UAB „Literma“ galioja 12 mėnesių nuo jų įsigaliojimo dienos.

Tikimasi, kad centralizuotai tiekiamų suskystintų naftos dujų kaina turės užtikrinti ilgalaikį tokiai veiklai skirtų suskystintų naftos dujų įrenginių eksploatavimą, atnaujinimą ir sudaryti vartotojams priimtinas sąlygas naudoti centralizuotai tiekiamas suskystintas naftos dujas. Nustatant centralizuotai tiekiamų suskystintų naftos dujų kainą, taip pat turės būti vertinamas šių dujų didmeninių ir mažmeninių kainų santykis.

**Galimos pasekmės, priėmus siūlomą tarybos sprendimo projektą**:

teigiamos–bus laikomasi teisės aktuose nustatytų nuostatų; užtikrins ilgalaikį šiai veiklai skirtų suskystintų naftos dujų įrenginių eksploatavimą, atnaujinimą ir sudarys vartotojams priimtinas sąlygas naudoti centralizuotai tiekiamas suskystintas naftos dujas; bus sudaryta galimybė kompensuoti dujų kainą gyventojams.

neigiamos – nebus.

**Finansavimo šaltiniai ir lėšų poreikis.** UAB „Literma“ pajamas gauna už realizuotas suskystintas dujas.

S**prendimo nauda Rokiškio rajono gyventojams.** Abonentams, gyvenantiems Rokiškio rajono Obelių mieste, Kavoliškio ir Konstantinavos kaimuose, tarybos sprendimu patvirtinta SND tiekimo kaina iki 2018 m. gruodžio 1 d. bus pastovi, tai suteiks gyventojams finansinį stabilumą.

**Suderinamumas su Lietuvos Respublikos galiojančiais teisės norminiais aktais.**

Projektas neprieštarauja galiojantiems teisės aktams.

**Antikorupcinis vertinimas.** Teisės akte nenumatoma reguliuoti visuomeninių santykių, susijusių su LR korupcijos prevencijos įstatymo 8 str. 1 d. numatytais veiksniais, todėl teisės aktas nevertintinas antikorupciniu požiūriu.

Statybos ir infrastruktūros plėtros skyriaus

vyriausioji specialistė Dovilė Pučinskienė